Huisrowers rand bejaarde met staalpyp aan | Netwerk24
Deur Cara-Lee Dorfling 26 April 2019 11:36
Volgens die polisie se inligting het twee onbekende mans net voor 04:00 toegang tot 'n huis in Sherwood verkry.
James Colins (78) het wakker geword en twee mans in sy kombuis aangetref.
Die twee mans het op Colins afgestorm en hom verskeie keer met 'n staalpyp oor die kop geslaan.
Colins het glo by die rowers gepleit om nie sy vrou te beseer nie en die rowers het gevlug met 'n selfoon en 'n tablet.
Colins se vrou, wie se ouderdom en naam nie onmiddellik bekend was nie, is vir skok behandel.
Kapt. Johan Rheeder, polisiewoordvoerder, sê nadat die rowers gevlug het, het die egpaar die paniekknoppie gedruk.
Rheeder sê hul ondersoek dui daarop dat die agterdeur met iets soortgelyk aan 'n skroewedraaier oopgedwing is.
Hy sê buiten vir die staalpyp, het die egpaar geen ander wapens in die hande van die rowers gesien nie.
Die polisie het later Vrydagoggend nog leidrade opgevolg, maar niemand is nog in hegtenis geneem nie.